Язна шчыльна супрацоўнічае з Дзісной у справе культурнага абслугоўвання турыстаў. Справа ў тым, што замежнікаў (і не толькі) прывабліваюць не адно архітэктурныя ды гістарычныя аб’екты, але і не менш прыцягальныя экалагічныя прынады, скажам, беларускія балоты. У дадзеным выпадку — балота Жада ў пяць тысяч гектараў і багатае на журавіны. (Нездарма брэндавы мясцовы фэст называецца “Журавы, журавіны Мёрскага краю“.) Можна замовіць у лясніцтве балотаход і выправіцца ў такую вандроўку, што пакіне след на ўсё жыццё. (А ў нас на яе часу не хапіла!)